季夏己亥大雨
作者：文同
朝代：宋

paragraphs: 黑雲堆空天地昏，風勢猛惡山岳掀。
怪電燒爇嗔霆喧，鯨海起立星漢翻。
玉竿銀索傾瓶盆，豪威怒力凌乾坤。
川陸浩渺同一源，泛濫直欲浮高原。
澗谷洶涌龍蛇奔，溝渠溪壑相吐吞。
土肉刮盡惟骨存，漂蕩秋稼無一根。
天生烝民主仁恩，覆露養育生理蕃。
誰持害鑰開禍門，絕滅黍豆災元元。
無路能去陳九閽，此事是非安可論。